Þýska lögreglan gerði húsleit á heimilum meintra vígamanna á nokkrum stöðum snemma í morgun . Ríkissaksóknari segir að mennirnir séu grunaðir um að undirbúa hryðjuverkaárás í landinu en mennirnir eru frá Tétsníu . Viðbúnaðarstig er í gildi í Þýskalandi vegna ótta við árásir íslamista í landinu . Samkvæmt upplýsingum frá embætti ríkissaksóknara voru húsleitir gerðar í Berlín , Brandenborg , Norður-Rín Vestfalíu ( Nordrhein-Westfalen ) og Thüringen . Vígamenn hafa gert nokkrar árásir í Þýskalandi á undanförnum árum en sú mannskæðasta var gerð á jólamarkaði í Berlín í desember 2016 . Þar létust 12 . Árásarmaðurinn var hælisleitandi frá Túnis . Sérsveitir lögreglunnar í Þýskalandi áætla að um 11 þúsund öfgasinnaðir íslamistar séu í Þýskalandi . Af þeim eru 680 taldir hættulegir og líklegir til að beita ofbeldi . Um 150 þeirra eru taldir sérstaklega hættulegir og hafa verið handteknir við alvarleg brot .